ब्रह्मेश्वर मुखिया के मामले को फारवर्ड प्रेस बहुत नजदीकी से देखता रहा है। 8 जुलाई, 2011 को जब बिहार सरकार द्वारा ठीक से मुकदमा नहीं लडने के कारण मुखिया की रिहाई हुई तो हमने उसके मंदिर में सर नवाते चेहरे के पीछे का सच सामने लाने के लिए अगस्त 2011 अंक में फोटो फीचर प्रकाशित किया था। इसी क्रम में हमने मार्च 2012 अंक में मुखिया के इंटरव्यू के संपादित अंश प्रकाशित किया, जिसे हमारे उपसंपादक नवल किशोर कुमार ने किया था। वह मुखिया का किसी भी मीडिया हाउस द्वारा किया गया पहला और अंतिम व्यवस्थित इंटरव्यू है, जो कैमरे पर रिकार्डेड है। इस इंटरव्यूू में मुखिया का हाव-भाव और उसके द्वारा कही गयी बातों के बीच के निहितार्थ गहरे हैं। 29 अगस्त, 2002 को गिरफ्तार होने के पहले तक मुखिया पूरी तरह अंडरग्राउंड रहा। 8 जुलाई 2011 को जेल से रिहा के होने के बाद उसने पटना में कुछ टीवी चैनलों का महज कुछ बाइट्स दीं थीं।